Okresná prokuratúra Trebišov 
Jána Husa 1925/15, 075 01 Trebišov 1 	

Sp. zn. : 2 Pv 965/13/8811	Trebišov, 21.11.2014
EEČ : 2-69-649-2014

U Z N E S E N I E

Trestná vec:	obvinený XXXXX 
Prečin:	Krádež podľa § 212 odsek 2 písmeno a Trestného zákona číslo 300/2005 Zbierky zákonov v znení zákona číslo 1/2014 Zbierky zákonov

Rozhodol: 	prokurátor Okresnej prokuratúry Trebišov
Podľa § 215 odsek 1 písmeno d (§ 9 odsek 1 písmeno f) Trestného poriadku zastavujem trestné stíhanie obvineného:
1.	XXXXX
	dátum narodenia: XXXXX
	miesto narodenia: XXXXX
	rodné priezvisko: XXXXX
	trvalé bydlisko: XXXXX
	Presne nezisteného  dňa v dobe od 01.12.2013 do 11.45 h dňa 27.12.2013 vykonal vlámanie do garáže neobývaného rodinného domu č. 67 na ul. Hlavnej v obci Zemplínsky Branč tak, že kombinovanými kliešťami prestrihol zámok na vstupnej bráne do dvora neobývaného rodinného domu a následne kombinovanými kliešťami prestrihol aj visiacu zámku na vstupných garážových dverách, takto sa dostal do samotných priestorov garáže, odkiaľ odcudzil 1 ks CO2 závaračku nezistenej značky ani výrobného čísla a 1 ks Malotraktor - tera zn. JIKOV nezisteného výrobného čísla. Uvedeným konaním pre poškodeného XXXXX spôsobil škodu krádežou vo výške 1.810,- € a škodu na zariadení vo výške 10,- €.  

trestné stíhanie je neprípustné a  je podmienené súhlasom poškodeného a tento súhlas bol vzatý späť.  

Odôvodnenie:
	Uznesením povereného príslušníka OO PZ Michaľany pod sp. zn. ORP-1513/MI-TV-2013 z 27.12.2013 bolo začaté trestné stíhanie vo veci pre prečin krádeže podľa § 212 ods. 1, ods. 2 písm. a/, ods. 3 písm. a/  Tr. zákona. Následne uznesením povereného príslušníka OO PZ  Michaľany sp. zn. ORP-1513/MI-TV-2013 z 10.05.2014 bolo vznesené obvinenie XXXXX pre prečin krádeže podľa § 212 ods. 1, ods. 2 písm. a/  Tr. zákona, na tom skutkovom základe,  ako je uvedené vo výrokovej časti tohto uznesenia.

	V rámci prípravného konania dňa 05.06.2014 bol vypočutý poškodený XXXXX, ktorý ako poškodený dal súhlas na trestné stíhanie obv. XXXXX, napriek tomu, že obvinený žije v družobnom pomere s jeho dcérou. Dňa 24.10.2014 bol opätovne vypočutý poškodený XXXXX, ktorý uviedol, že ako poškodený berie späť svoj súhlas na trestné stíhanie obv. XXXXX a nesúhlasí s tým, aby bol obvinený trestne stíhaný. Zmenu svojho stanoviska poškodený zdôvodnil vo svojom výsluchu na č. l. 40-44 trestného spisu tak, že jeho dcéra XXXXX žije s obv. XXXXX v družobnom pomere a nechce narušiť dobré vzťahy v rodine. 	

	Z § 211 ods. 1 Tr. poriadku vyplýva, že na trestné stíhanie pre trestný čin krádeže podľa § 212 je potrebný súhlas poškodeného. Poškodený tento súhlas na trestné stíhanie obvineného vzal späť. Z týchto dôvodov je trestné stíhanie v zmysle § 215 ods. 1 písm. d/  Tr. poriadku neprípustné s poukazom na § 9 ods. 1 písm. f/  Tr. poriadku, pretože trestné stíhanie je podmienené súhlasom poškodeného a tento súhlas bol vzatý späť. 	

	 Vzhľadom na vyššie uvedené dôvody bolo potrebné rozhodnúť tak, ako je to uvedené vo výrokovej časti tohto uznesenia.

Poučenie:
Proti tomuto uzneseniu je prípustná sťažnosť, ktorú možno podať u prokurátora okresnej prokuratúry do troch dní od oznámenia uznesenia. Sťažnosť má odkladný účinok. (§ 185 a nasl. Tr. por.)

JUDr. Juraj Bók
prokurátor